CELEX: 32013D0076
Language: da
Date: 2013-02-04 00:00:00
Title: 2013/76/EU: Kommissionens gennemførelsesafgørelse af 4. februar 2013 om ændring af beslutning 2009/719/EF om tilladelse til, at visse medlemsstater reviderer deres årlige BSE-overvågningsprogrammer (meddelt under nummer C(2013) 435)  EØS-relevant tekst

6.2.2013   
            
            
               DA
            
            
               Den Europæiske Unions Tidende
            
            
               L 35/6
            
         KOMMISSIONENS GENNEMFØRELSESAFGØRELSE
   af 4. februar 2013
   om ændring af beslutning 2009/719/EF om tilladelse til, at visse medlemsstater reviderer deres årlige BSE-overvågningsprogrammer
   (meddelt under nummer C(2013) 435)
   (EØS-relevant tekst)
   (2013/76/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EF) nr. 999/2001 af 22. maj 2001 om fastsættelse af regler for forebyggelse af, kontrol med og udryddelse af visse transmissible spongiforme encephalopatier (1), særlig artikel 6, stk. 1b, andet afsnit, og
   ud fra følgende betragtninger:
   
               (1)
            
            
               I henhold til artikel 6, stk. 1b, i forordning (EF) nr. 999/2001 kan det årlige overvågningsprogram for en medlemsstat, der har påvist en forbedring af den epidemiologiske situation i landet, revideres i overensstemmelse med visse kriterier.
            
         
               (2)
            
            
               Bilaget til Kommissionens beslutning 2009/719/EF af 28. september 2009 om tilladelse til, at visse medlemsstater reviderer deres årlige BSE-overvågningsprogrammer (2), som ændret ved gennemførelsesafgørelse 2011/358/EU (3), indeholder en liste over 25 medlemsstater, som har tilladelse til at revidere deres årlige overvågningsprogram, jf. artikel 6, stk. 1b, i forordning (EF) nr. 999/2001 (i det følgende benævnt »EU-25«).
            
         
               (3)
            
            
               Hvad angår overvågningen af kreaturer, der slagtes som normalt med henblik på konsum, følger det af artikel 2, stk. 1, litra a), i beslutning 2009/719/EF, at EU-25 skal teste alle kreaturer på over 72 måneder for BSE, mens artikel 2, stk. 3, indeholder en bestemmelse om, at EU-25 fra den 1. januar 2013 kan beslutte kun at teste et årligt minimumsantal stikprøver af sunde, slagtede kreaturer på over 72 måneder.
            
         
               (4)
            
            
               Den 8. oktober 2012 vedtog Den Europæiske Fødevaresikkerhedsautoritet (EFSA) en rapport om videnskabelig og teknisk bistand vedrørende minimumsantallet af stikprøver, der skal undersøges i forbindelse med godkendelse af et årligt statistisk program for BSE-testning af sunde, slagtede kreaturer (4).
            
         
               (5)
            
            
               EFSA konkluderede i sin rapport, at det ifølge estimater fra en model udviklet i overensstemmelse med mandatet fra Kommissionen (C-TSEMM-modellen) slet ikke er nødvendigt at teste sunde slagtedyr, for at det nuværende system med overvågning af delpopulationer i risikogruppen (selvdøde dyr, nødslagtede dyr og dyr, der giver anledning til klinisk mistanke) kan sikre påvisning af en prævalens på ét påviseligt tilfælde ud af 100 000 voksne kreaturer med et konfidensniveau på 95 % — hvilket er den internationale standard, som Verdensorganisationen for Dyresundhed (OIE) har fastsat for BSE-overvågningssystemers pålidelighed — i EU-25-gruppen som helhed betragtet. Selv hvis der ikke var blevet testet nogen sunde, slagtede dyr i 2011, ville overvågningssystemet stadig have sikret påvisning af en prævalens på ét tilfælde pr. 5 355 627 i populationen af voksne individer i EU-25 med et konfidensniveau på 95 %.
            
         
               (6)
            
            
               På baggrund af den faldende tendens i antallet af BSE-tilfælde i Den Europæiske Union samt EFSA's vurdering af, at overvågningssystemet, baseret på testning af udelukkende delpopulationer i risikogruppen, sagtens vil kunne sikre overholdelse i EU-25 af den internationale standard for BSE-overvågningssystemers pålidelighed, og den kendsgerning, at testning af sunde, slagtede dyr ikke er påkrævet for at overholde den internationale standard, der er fastsat af OIE for overvågning af BSE, forudsat at dyrene fra de tre delpopulationer i risikogruppen testes, vil testningen af sunde, slagtede kreaturer kunne bringes til ophør i EU-25. Bestemmelserne vedrørende systemet for overvågning af sunde, slagtede kreaturer i EU-25 bør derfor ændres i overensstemmelse hermed.
            
         
               (7)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET DENNE AFGØRELSE:
   Artikel 1
   Artikel 2, stk. 3, i afgørelse 2009/719/EF affattes således:
   
      »3.   Uanset stk. 1, litra a), kan medlemsstater, der er anført i bilaget, fra den 1. januar 2013 beslutte ikke at teste dyr i den delpopulation, der er omhandlet i nævnte litra.«
   
   Artikel 2
   Denne afgørelse er rettet til medlemsstaterne.
   
      Udfærdiget i Bruxelles, den 4. februar 2013.
      
         
            På Kommissionens vegne
         
         Tonio BORG
         
            Medlem af Kommissionen
         
      
   
   
      (1)  EFT L 147 af 31.5.2001, s. 1.
   
      (2)  EUT L 256 af 29.9.2009, s. 35.
   
      (3)  EUT L 161 af 21.6.2011, s. 29.
   
      (4)  EFSA Journal 2012; 10(10):2913.